ส่วนที่ 1

ข้อมูลสรุป (Executive Summary)

บริษัท ทีอาร์ซี คอนสตรัคชั่น จำกัด (มหาชน) (“บริษัทฯ”) ก่อตั้งขึ้นในปี 2541
โดยกลุ่มนายไพฑูรย์ โกสียรักษ์วงศ์ ผู้บริหารผู้มีประสบการณ์กว่า 2
ทศวรรษในอุตสาหกรรมเพื่อให้บริการด้านก่อสร้างและติดตั้งระบบวิศวกรรมสำหรับบริษัทในอุตสาหกรรมปิโตรเคมี
ด้วยทุนจดทะเบียน 1 ล้านบาท ต่อมาในปี 2542 บริษัทฯ มีการเพิ่มทุนเป็น 20
ล้านบาทและมีการปรับโครงสร้างผู้ถือหุ้นโดยมีบริษัท เคพีเค 1999 จำกัด ซึ่งถือหุ้นร้อยละ 99.99
โดยกลุ่มนายไพฑูรย์ โกสียรักษ์วงศ์ ถือหุ้นของบริษัทฯ ในสัดส่วนประมาณร้อยละ 49 และบริษัท ไทย
โรตารี่ เอ็นจิเนียริ่ง จำกัด เข้ามาเป็นผู้ถือหุ้นโดยมีสัดส่วนการถือหุ้นของบริษัทฯ ประมาณร้อยละ
51 ซึ่งมีบริษัท โรตารี่ เอ็นจิเนียริ่ง จำกัด
ที่เป็นบริษัทผู้นำด้านก่อสร้างและวิศวกรรมของประเทศสิงคโปร์เป็นบริษัทใหญ่
ซึ่งได้ช่วยเพิ่มความเข้มแข็งของบริษัทด้านความเชี่ยวชาญด้านเทคนิคและความแข็งแกร่งทางการเงินของบริษัทฯ
ในปี 2545 นางไพจิตร รัตนานนท์ ได้เข้ามาเป็นผู้ถือหุ้นใหญ่ในบริษัท เคพีเค 1999 จำกัด
แทนกลุ่มนายไพฑูรย์ โกสียรักษ์วงศ์

สำหรับปี 2547 บริษัทฯ มีการเพิ่มทุนจดทะเบียนจาก 20 ล้านบาท เป็น 100 ล้านบาท
เพื่อรองรับการเติบโตของการขยายธุรกิจของบริษัทฯ โดยเรียกชำระค่าหุ้นเพิ่มทุนในสัดส่วนร้อยละ
25 ทำให้มีทุนชำระแล้วเป็น 40 ล้านบาท โดยที่มีการปรับโครงสร้างการถือหุ้นใหม่โดยบริษัท
โรตารี่ เอ็นจิเนียริ่ง จำกัด เปลี่ยนการถือหุ้นของบริษัทฯ ผ่านบริษัท ไทย โรตารี่ เอ็นจิเนียริ่ง
จำกัด มาถือหุ้นผ่านบริษัท โรตารี่ ทีอาร์อีแอล พีทีอี จำกัด บริษัทสัญชาติสิงคโปร์ ซึ่งบริษัท โรตารี่
เอ็นจิเนียริ่ง จำกัด ถือหุ้นร้อยละ 100 โดยบริษัท โรตารี่ ทีอาร์อีแอล พีทีอี จำกัด
(โครงสร้างผู้ถือหุ้นก่อนและหลังการเสนอขายดูได้ในหัวข้อที่ 8.2 ของส่วนที่ 2 เรื่อง
โครงสร้างผู้ถือหุ้น)

ปี 2548 บริษัทฯ มีการเรียกชำระค่าหุ้นเพิ่มทุนในส่วนที่เหลืออีกร้อยละ 75 ในเดือนมกราคม
ต่อมาในเดือนกุมภาพันธ์บริษัทฯ ได้ลงนามใน MOU สำหรับโครงการ WS Recovery Boiler
Project
ซึ่งเป็นโครงการแรกในหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมอุตสาหกรรมปิโตรเคมี
ที่มีมูลค่าโครงการทั้งหมดและมูลค่างานของบริษัทฯ ประมาณ 515 ล้านบาท กับบริษัท ไทย
อินซินเนอเรท เซอร์วิส จำกัด ต่อมาที่ประชุมสามัญผู้ถือหุ้นประจำปี 2548 เมื่อวันที่ 18 มีนาคม
2548 มีมติให้บริษัทฯ แปรสภาพเป็นบริษัทมหาชน และที่ประชุมวิสามัญผู้ถือหุ้นครั้งที่ 3/2548
เมื่อวันที่ 8 เมษายน 2548 มีมติยืนยันการแปรสภาพ เปลี่ยนแปลงมูลค่าที่ตราไว้จากหุ้นละ 100
บาท เป็น 1 บาท เพิ่มทุนจดทะเบียนจาก 100 ล้านบาท เป็น 120 ล้านบาท
โดยการออกหุ้นสามัญใหม่จำนวน 20 ล้านหุ้นเพื่อเสนอขายให้กับประชาชน และเปลี่ยนชื่อบริษัทฯ
จาก “บริษัท ทีอาร์ซี คอนสตรัคชั่น จำกัด” เป็น “บริษัท ทีอาร์ซี คอนสตรัคชั่น จำกัด (มหาชน)”

ในเดือนพฤษภาคม บริษัทฯ ได้มีการลงนามเซ็นสัญญารับเหมาก่อสร้างสำหรับโครงการ WS
Recovery Boiler Project มูลค่าโครงการ 515 ล้านบาท
ซึ่งเป็นโครงการก่อสร้างโรงงานและติดตั้งอุปกรณ์เตาเผาสารละลายด่างที่เกิดจากกระบวนการผลิตไซโคลเฮกซาโนน
เพื่อการผลิตไอน้ำ โดยมีระยะเวลาโครงการประมาณ 21 เดือน ซึ่งบริษัทฯ
ได้เริ่มทำงานมาตั้งแต่เดือนกุมภาพันธ์ 2548 ต่อมาที่ประชุมวิสามัญผู้ถือหุ้นครั้งที่ 1/2545 เมื่อวันที่
10 สิงหาคม 2548 มีมติลดทุนที่ยังไม่ได้ชำระจำนวน 20 ล้านบาท และมีมติเพิ่มทุนใหม่จำนวน
54.5 ล้านบาท โดยมีวัตถุประสงค์ดังต่อไปนี้

-   จัดสรรหุ้นจำนวน 20 ล้านหุ้น เพื่อเสนอขายแก่ผู้ถือหุ้นเดิมของบริษัทฯ ในราคาหุ้นละ 1.147
    บาท

-   จัดสรรหุ้นจำนวน 30 ล้านหุ้น เพื่อเสนอขายแก่ประชาชน

-   จัดสรรหุ้นจำนวน 4.5 ล้านหุ้น
    เพื่อรองรับสำหรับให้ผู้จัดจำหน่ายหลักทรัพย์ดำเนินการจัดสรรหุ้นส่วนเกิน
    ตามประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง

เมื่อวันที่ 10 สิงหาคม 2548 กิจการร่วมค้า CPP-TRC ซึ่งเป็นกิจการร่วมค้าที่บริษัทฯ
ได้เข้าร่วมกับบริษัท ไชน่า ปิโตรเลียม ไพพ์ไลน์ บูโร (China Petroleum Pipeline
Bureau: CPP) ซึ่งเป็นบริษัทย่อยของบริษัท ไชน่า เนชั่นแนล ปิโตรเลียม คอร์ปอเรชั่น (China
National Petroleum Corporation: CNPC) อันเป็นกลุ่มบริษัทพลังานที่ใหญ่ที่สุดในประเทศจีน
ในสัดส่วน 10:90 (สาระสำคัญของสัญญาดูได้ในหัวข้อ 13.2 ของส่วนที่ 2)
ได้เข้าเซ็นสัญญาการก่อสร้างโครงการท่อก๊าซวังน้อย-แก่งคอย ที่มีมูลค่าโครงการทั้งหมดประมาณ
2,100 ล้านบาท โดยมีระยะเวลาโครงการประมาณ 16 เดือน
และผู้ถือหุ้นเดิมได้ทำการจองซื้อหุ้นเพิ่มทุนจำนวน 20 ล้านหุ้นเมื่อวันที่ 31 สิงหาคม 2548 – 6
กันยายน 2548 ทำให้บริษัทฯ มีทุนจดทะเบียนชำระแล้วเป็น 120 ล้านบาท

ณ วันที่ 30 กันยายน 2548 บริษัทฯ ได้เซ็นสัญญารับเหมาช่วงงานต่อจากกิจการร่วมค้า CPP-TRC
มูลค่างานของบริษัทฯ ประมาณ 220 ล้านบาท ต่อมาในวันที่ 15 พฤศจิกายน 2548 บริษัทฯ
และบริษัท ไชน่า ปิโตรเลียม ไพพ์ไลน์ บูโร
ได้ตกลงแก้ไขสัญญากิจการร่วมค้าใหม่โดยให้มีผลย้อนหลัง โดยมีสาระสำคัญ คือ
ให้ส่วนแบ่งผลกำไรหรือขาดทุนของกิจการร่วมค้าเป็นไปตามสัดส่วนเงินลงทุน
และการสนับสนุนทางการเงินหรือจัดหาวงเงินสินเชื่อให้กับกิจการร่วมค้าตามสัดส่วนของแต่ละฝ่าย
โดย ณ วันที่ 30 กันยายน 2548 บริษัทฯ ไม่ได้ลงทุน
และสนับสนุนทางการเงินและจัดหาวงเงินสินเชื่อให้กับกิจการร่วมค้าดังกล่าว และบริษัทฯ
คาดว่าจะไม่ลงทุน
และสนับสนุนทางการเงินและจัดหาวงเงินสินเชื่อให้กับกิจการร่วมค้าดังกล่าวในอนาคต ดังนั้นบริษัทฯ
จึงไม่มีส่วนในผลกำไรหรือขาดทุนของกิจการร่วมค้า

ช่วงวันที่ 14-16 ธันวาคม 2548 บริษัทฯ ได้เสนอขายหุ้นต่อประชาชนทั่วไป จำนวน 30 ล้านหุ้น
ในราคาเสนอขายหุ้นละ 1.70 บาท และได้ให้สิทธิต่อบริษัทหลักทรัพย์ กิมเอ็ง (ประเทศไทย)
จำกัด (มหาชน) ในฐานะผู้จัดการการจัดจำหน่ายและรับประกันการจำหน่าย
ซื้อหุ้นภายหลังการเสนอขายหุ้นที่จัดจำหน่ายเป็นจำนวน 4.5 ล้านหุ้น
เพื่อจัดสรรหุ้นส่วนเกินจำนวนที่เสนอขายได้ บริษัทฯ ได้เข้าเป็นบริษัทจดทะเบียน
และหลักทรัพย์ของบริษัทฯ ได้เริ่มทำการซื้อขายในตลาดหลักทรัพย์ เอ็ม เอ ไอ ตั้งแต่วันที่ 22
ธันวาคม 2549

ลักษณะการประกอบธุรกิจ

บริษัทฯ ประกอบธุรกิจรับเหมาก่อสร้างในงานวางระบบท่อ
ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
(Biotechnology) โดยบริษัทฯ
อาจมีการเข้าร่วมกับผู้รับเหมารายอื่นทั้งที่เป็นผู้รับเหมาในประเทศ และ/หรือต่างประเทศ
เพื่อเข้าร่วมประกวดราคา รวมทั้งอาจมีการเข้าร่วมจัดตั้งกิจการร่วมค้า (Joint Venture)
หรือคอนซอร์เตียม (Consortium) เพื่อใช้ในการเข้าร่วมประกวดราคาและบริหารงานโครงการ

ลักษณะงานที่บริษัทฯ ดำเนินการสามารถแบ่งได้เป็น 4 ประเภทหลัก คือ

1.  งานออกแบบทางวิศวกรรม (Engineering) คือ งานที่ลูกค้าจ้างทางบริษัทฯ
    ให้ออกแบบทางวิศวกรรม
    งานนี้เป็นงานที่ต้องใช้ความรู้ทางวิศวกรรมออกแบบการก่อสร้างและติดตั้งที่มีประสิทธิภาพที่สุดให้แก่ลูกค้า

2.  งานจัดซื้อ (Procurement) คือ งานการจัดหาวัสดุก่อสร้างตามที่ลูกค้าต้องการ
    มาเพื่อก่อสร้างและติดตั้งตามแผนดำเนินงานที่วางไว้
    บริษัทมักได้รับการว่าจ้างให้ดำเนินการงานประเภทนี้พร้อมกับงานก่อสร้าง

3.  งานก่อสร้าง (Construction) คือ
    งานการก่อสร้างและติดตั้งระบบงานวิศวกรรมจริงหลังจากที่ได้มีการออกแบบทางวิศวกรรมและจัดซื้อวัสดุก่อสร้างเรียบร้อยแล้ว

4.  งานบริหารการก่อสร้าง (Construction Management) คือ
    งานควบคุมการก่อสร้างให้เป็นไปตามแผนงานที่วางไว้

โดยลูกค้าอาจจ้างให้บริษัทฯ ดำเนินการในงานลักษณะเดียว หรือ หลายลักษณะประกอบกัน
และบริษัทฯ
อาจมีการจ้างหรือดำเนินการรับเหมาช่วงงานบางส่วนของแต่ละโครงการให้กับผู้รับเหมาช่วงที่มีความเชี่ยวชาญในเรื่องนั้น
ๆ เป็นพิเศษ หรือเป็นส่วนงานที่รวมมากับงานที่บริษัทฯ
เป็นผู้ชนะประกวดราคาแต่ไม่ใช่งานหลักของบริษัทฯ เช่น
งานโยธาในการทำฐานรากสำหรับการติดตั้งเครื่องจักร เป็นต้น

ปัจจุบัน บริษัทฯ ไม่มีบริษัทย่อยและบริษัทร่วมใด ๆ แต่เข้าร่วมกิจการร่วมค้าทั้งสิ้น 1 แห่ง คือ
กิจการร่วมค้า CPP-TRC เพื่อเข้าประกวดราคาโครงการการวางท่อก๊าซ
และทำงานในโครงการท่อก๊าซวังน้อย-แก่งคอย ที่ชนะการประกวดราคา
โดยสัดส่วนของแต่ละฝ่ายเท่ากับ 90:10 (สาระสำคัญของสัญญาดูได้ในหัวข้อ “13.
ข้อมูลอื่นที่เกี่ยวข้อง” ในหัวข้อย่อย 13.2 ของส่วนที่ 2)

ปัจจุบัน บริษัทฯ มีหน่วยธุรกิจ 3 หน่วยธุรกิจ คือ 1.
หน่วยธุรกิจรับเหมาก่อสร้างในงานวางระบบท่อ 2.
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี และ 3.
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ

1.  หน่วยธุรกิจรับเหมาก่อสร้างในงานวางระบบท่อ

  บริษัทฯ ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
  ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงาน เนื่องจากบริษัทฯ
  มีความเชี่ยวชาญในธุรกิจพลังงานเป็นอย่างดี การได้งานของบริษัทฯ
  อาจเกิดได้ทั้งจากการยื่นประกวดราคา หรือได้รับการจ้างโดยตรง ลูกค้าหลักของบริษัทฯ
  ในหน่วยธุรกิจนี้ คือ บริษัท ปตท. จำกัด (มหาชน) โดยในอดีตบริษัทฯ
  จะทำงานในส่วนของระบบท่อจัดจำหน่ายก๊าซธรรมชาติ (Distribution Pipeline) เป็นหลัก
  ซึ่งการจะประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
  ข้ามจังหวัด (Cross-country pipeline)
  นั้นจำเป็นต้องอาศัยพันธมิตรที่เป็นบริษัทต่างประเทศ โดยบริษัทฯ
  ได้เริ่มเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
  ข้ามจังหวัด (Cross-country pipeline) ผ่านทางกิจการร่วมค้า CPP-TRC
  ซึ่งเป็นการร่วมมือระหว่างบริษัทฯ กับไชน่า ปิโตรเลียม ไพพ์ไลน์ บูโร
  สำหรับโครงการท่อก๊าซวังน้อย-แก่งคอยเป็นโครงการแรก นอกจากนี้ บริษัทฯ
  ยังมีการเข้าประกวดราคางานในการวางระบบท่ออื่น ๆ ด้วย เช่น
  ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น บริษัทฯ
  ได้รับการยอมรับถึงประสิทธิภาพของงานจากบริษัทชั้นนำในธุรกิจปิโตรเคมีในการวางท่อส่งก๊าซธรรมชาติเป็นอย่างดี
  ตัวอย่างลูกค้า ได้แก่ บริษัท ปตท. จำกัด (มหาชน), บริษัท พีทีแอล โคเจเนอเรชั่น จำกัด,
  บริษัท มาบตาพุด อินดัสเตรียส แก๊ส จำกัด, บริษัท อมตะ คอร์ปอเรชั่น จำกัด (มหาชน)
  และบริษัท ไทยผลิตภัณฑ์ยิปซัม จำกัด เป็นต้น

2.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

  บริษัทฯ ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  โดยบริษัทฯ
  อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
  งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
  ซึ่งบริษัทฯ
  อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้
  เช่น กลุ่ม ABB Lummus กลุ่ม TWS เป็นต้น โดยในปัจจุบัน บริษัทฯ
  เริ่มมีการขยายงานในส่วนนี้มากขึ้น และได้รับการว่าจ้างในงานโครงการ WS Recovery
  Boiler Project มูลค่างานของบริษัทฯ ประมาณ 515 ล้านบาท

3.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
    (Biotechnology)

  ในปี 2548 บริษัทฯ
  มีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
  ซึ่งรายละเอียดของการดำเนินธุรกิจนี้ในอนาคตสามารถดูได้ในหัวข้อที่ 6 ของส่วนที่ 2 เรื่อง
  โครงการในอนาคต

งานที่อยู่ระหว่างก่อสร้าง ที่ยังไม่ได้ส่งมอบของบริษัทฯ ณ วันที่ 30 กันยายน 2548 มีจำนวนทั้งสิ้น
9 โครงการ รวมมูลค่างานทั้งสิ้น 927.02 ล้านบาท มีมูลค่างานที่คงค้างทั้งหมดจำนวน 636.21
ล้านบาท (ดูรายละเอียดได้ในหัวข้อที่ 3.5 ของส่วนที่ 2 เรื่อง งานที่ยังไม่ได้ส่งมอบ)

บริษัทฯ อยู่ระหว่างการติดตามงานเพื่อการยื่นเข้าประกวดราคาจำนวน 5 โครงการ
ซึ่งมีมูลค่างานรวมประมาณ 2,302 ล้านบาท ซึ่งมีทั้งโครงการที่บริษัทฯ
คาดว่าจะเข้าประกวดราคาเอง และที่จะร่วมมือกับพันธมิตรในการเข้าประกวดราคา
(ดูรายละเอียดได้ในหัวข้อที่ 6 ของส่วนที่ 2 เรื่อง โครงการในอนาคต)

ปัจจัยความเสี่ยงที่สำคัญ (สามารถดูปัจจัยความเสี่ยงทั้งหมดได้ในหัวข้อที่ 1 ในส่วนที่ 2 เรื่อง
ปัจจัยความเสี่ยง)

1.  ความเสี่ยงจากการบริหารงานที่พึ่งพิงบริษัทใหญ่ พันธมิตร
    และทีมผู้บริหารในการเข้าประกวดราคางาน

  เนื่องจาก การประกวดราคาในบางกรณีจำเป็นต้องมีประสบการณ์ หรือขนาดของทุน หรือสินทรัพย์
  หรือความรู้เฉพาะทาง (Know-how) ตามที่เจ้าของโครงการกำหนดในการเข้าประกวดราคา
  ซึ่งในกรณีดังกล่าวบริษัทฯ อาจจำเป็นต้องร่วมหรือร่วมลงทุนกับบริษัท โรตารี่ เอ็นจิเนียริ่ง จำกัด
  ซึ่งเป็นบริษัทแม่ของผู้ถือหุ้นใหญ่ หรือบริษัทที่เกี่ยวข้อง หรือพันธมิตรอื่นในการเข้าประกวดราคา
  ดังนั้น หากบริษัทแม่ของผู้ถือหุ้นใหญ่ หรือบริษัทที่เกี่ยวข้อง หรือพันธมิตรของบริษัทฯ
  ดังกล่าวปฏิเสธการเข้าร่วมประกวดราคางานหรือร่วมลงทุนในกิจการร่วมค้ากับทางบริษัทฯ
  เพื่อการเข้าประกวดราคา บริษัทฯ อาจจำเป็นต้องหาพันธมิตรรายใหม่เพื่อร่วมประกวดราคา
  อย่างไรก็ตาม บริษัทฯ เริ่มมีประสบการณ์ในงานที่ขนาดใหญ่ขึ้น
  และมีการเจรจาหาพันธมิตรรายอื่นเพิ่มเติมที่สามารถร่วมลงทุนในการประกวดราคางานเพิ่มขึ้น
  จึงน่าจะลดความเสี่ยงในส่วนนี้ลงได้บ้าง

  นอกจากนี้ บริษัทฯ
  ยังมีการพึ่งพิงประสบการณ์และความสามารถของทีมผู้บริหารในการประกวดราคางานของบริษัทฯ
  เนื่องจากทีมผู้บริหารมีประสบการณ์และความเชี่ยวชาญในธุรกิจนี้เป็นอย่างดี
  จึงเข้าใจถึงข้อมูลงานและกำหนดราคาได้ตรงกับความต้องการของลูกค้า
  อีกทั้งจากการทำงานในอุตสาหกรรมมาเป็นระยะเวลานาน
  ทีมผู้บริหารจึงมีความสัมพันธ์ที่ดีกับกลุ่มลูกค้า ซึ่งมีส่วนช่วยในการเข้าประกวดราคางานของบริษัทฯ
  ดังนั้น บริษัทฯ จึงอาจมีความเสี่ยง หากบริษัทฯ สูญเสียทีมผู้บริหารกลุ่มดังกล่าว
  และอาจทำให้บริษัทฯ ประสบปัญหาในการเข้าประกวดราคางานในอนาคต

2. ความเสี่ยงจากการขยายธุรกิจ

  บริษัทฯ
  มีการขยายธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมีเพิ่มเติม
  โดยบริษัทฯ ได้มีการเซ็นสัญญาการก่อสร้างในโครงการ WS Recovery Boiler
  มูลค่างานของบริษัทฯ ประมาณ 515 ล้านบาท
  รวมถึงงานในหน่วยธุรกิจรับเหมาก่อสร้างในงานวางระบบท่อที่มีการขยายตัวขึ้น เช่น
  งานที่รับเหมาช่วงต่อจากกิจการร่วมค้าระหว่างบริษัทฯ และบริษัท ไชน่า ปิโตรเลียม ไพพ์ไลน์
  บูโร (China Petroleum Pipeline Bureau: CPP) มูลค่างานของบริษัทฯ ประมาณ 220
  ล้านบาท สำหรับโครงการวางท่อก๊าซธรรมชาติวังน้อย-แก่งคอย มูลค่าโครงการรวมประมาณ
  2,100 ล้านบาท อันเป็นโครงการที่มีขนาดใหญ่กว่าโครงการที่บริษัทฯ เคยรับทำมา และบริษัทฯ
  อาจมีการร่วมประกวดราคางานที่มีขนาดใหญ่กว่าโครงการข้างต้นในอนาคตได้
  จากทั้งกรณีที่บริษัทฯ มีการขยายธุรกิจในอุตสาหกรรมปิโตรเคมี การรับงานที่ใหญ่ขึ้น ทำให้บริษัทฯ
  อาจมีความเสี่ยงจากการรับเหมาในโครงการที่มีขนาดใหญ่กว่าที่บริษัทฯ เคยทำมาก
  รวมไปถึงอาจเกิดปัญหาด้านเงินทุนหมุนเวียนที่จำเป็นต้องใช้ในการทำงานโครงการ
  รวมทั้งจำนวนบุคลากรที่อาจไม่พอเพียง อย่างไรก็ตาม บริษัทฯ
  มีผู้บริหารและทีมงานที่มีประสบการณ์ในการทำงานโครงการที่เกี่ยวกับการติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  รวมถึงโครงการขนาดใหญ่มาแล้วในอดีต
  และมีการพิจารณาถึงศักยภาพและประมาณการของเงินทุนหมุนเวียนในการทำงานแต่ละโครงการอย่างระมัดระวัง
  จึงน่าจะลดความเสี่ยงในส่วนนี้ลงได้

  อีกทั้ง บริษัทฯ
  เพิ่งมีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
  (Biotechnology) เพื่อเตรียมความพร้อมในการเข้าประมูลงานในอนาคต
  ซึ่งจะเป็นการรับเหมาที่บริษัทฯ ยังไม่เคยทำมาก่อน ทำให้บริษัทฯ
  อาจมีความเสี่ยงจากการรับเหมาในโครงการที่ไม่เคยทำ
  การบริหารโครงการที่มีขนาดใหญ่กว่าที่บริษัทฯ เคยทำมาก
  รวมไปถึงเงินทุนหมุนเวียนที่จำเป็นต้องใช้ในการทำงานโครงการ รวมทั้งจำนวนบุคลากร
  ประกอบกับการเติบโตของธุรกิจนี้จะขึ้นอยู่กับนโยบายภาครัฐเป็นสำคัญ
  ซึ่งหากภาครัฐมีการชะลอหรือปรับเปลี่ยนแนวนโยบาย
  อาจทำให้งานในธุรกิจนี้ไม่เกิดขึ้นอย่างนโยบายในปัจจุบัน
  และส่งผลกระทบต่อแผนการดำเนินงานของบริษัทฯ ได้ อย่างไรก็ตาม บริษัทฯ
  มีการเตรียมความพร้อมและศึกษารายละเอียดของแต่ละโครงการ
  รวมถึงการหาพันธมิตรที่จะช่วยสนับสนุนการดำเนินธุรกิจของหน่วยธุรกิจนี้
  และมีการพิจารณาถึงศักยภาพและประมาณการของเงินทุนหมุนเวียนในการทำงานแต่ละโครงการอย่างระมัดระวัง
  รวมถึงติดตามนโยบายภาครัฐอย่างใกล้ชิด จึงน่าจะลดความเสี่ยงในส่วนนี้ลงได้บางส่วน

3. ความเสี่ยงจากการพึ่งพาลูกค้าน้อยราย เนื่องจากลักษณะของงานในแต่ละช่วง

  ในอดีตบริษัทฯ
  มีรายได้หลักจากประกอบธุรกิจรับเหมาในงานวางท่อส่งก๊าซธรรมชาติในกลุ่มธุรกิจพลังงานและปิโตรเคมี
  ซึ่งมักเกี่ยวข้องกับบริษัท ปตท. จำกัด (มหาชน) หรือบริษัทที่เกี่ยวข้องของบริษัทดังกล่าว
  โดยในปี 2547 บริษัทฯ มีรายได้จากบริษัท ปตท. จำกัด (มหาชน)
  รวมถึงบริษัทที่เกี่ยวข้องกับบริษัทดังกล่าวประมาณ 38.04 ล้านบาท หรือคิดเป็นร้อยละ 31.61
  ของรายได้รวมของบริษัทฯ จึงอาจทำให้รายได้ของบริษัทฯ ลดลงได้ หากบริษัทฯ
  ไม่ได้งานทางด้านงานวางท่อส่งก๊าซธรรมชาติจากกลุ่มดังกล่าว อย่างไรก็ตาม ในปัจจุบัน บริษัทฯ
  เริ่มมีการรับงานรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมีแล้ว
  โดยในปี 2548 รายได้จากกลุ่มบริษัท ปตท. ซึ่งรวมถึงงานที่รับเหมาช่วงมาจากกิจการร่วมค้า
  CPP-TRC ลดลงเหลือร้อยละ 25.48 ของรายได้รวมของบริษัทฯ อย่างไรก็ตาม
  ลักษณะของงานรับเหมาทำให้บริษัทฯ อาจมีลูกค้ารายใหญ่ในแต่ละปีที่แตกต่างกันได้
  ซึ่งเป็นไปได้ว่า กลุ่มบริษัท ปตท. อาจกลับมาเป็นลูกค้ารายใหญ่ที่สุดได้อีกในอนาคต โดยในปี
  2548 บริษัทฯ มีรายได้จากบริษัท ไทย อินซินเนอเรท เซอร์วิส จำกัด
  ซึ่งเป็นคู่สัญญาในโครงการ WS Recovery Boiler จำนวน 264.1 ล้านบาท
  หรือคิดเป็นร้อยละ 51.98 ของรายได้รวมของบริษัทฯ

4.  ความเสี่ยงจากการมีโครงสร้างรายได้ที่ไม่สม่ำเสมอ

  บริษัทฯ ประกอบธุรกิจรับเหมา โดยงานส่วนใหญ่ของบริษัทฯ
  จะต้องอาศัยการเสนอราคาเข้าประกวดราคางาน (Bid) ดังนั้นหากมีการชะลอโครงการออกไป
  หรือบริษัทฯ ไม่ได้รับคัดเลือกจากการประกวดราคา อาจทำให้รายได้ของบริษัทฯ
  เปลี่ยนแปลงไปได้มาก อย่างไรก็ตาม
  การเติบโตของอุตสาหกรรมก๊าซธรรมชาติมีแนวโน้มการเติบโตที่ดี
  และมีผู้รับเหมาในตลาดที่มีความสามารถในการทำงานเกี่ยวกับท่อก๊าซธรรมชาติไม่มากนัก
  รวมถึงการที่บริษัทฯ
  เริ่มมีการขยายธุรกิจออกไปสู่ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  ซึ่งเริ่มได้งานเข้ามาแล้วในปี 2548 ซึ่งจะทำให้บริษัทฯ
  สามารถบริหารงานและความสม่ำเสมอของรายได้ได้ดีขึ้น

  บริษัทฯ
  ยังมีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
  (Biotechnology) ขึ้น
  และทำการศึกษาและเตรียมความพร้อมเพื่อการเข้าประกวดราคาในอนาคต
  ซึ่งแม้ว่าในปัจจุบันยังไม่มีการเริ่มทำธุรกิจนี้ แต่บริษัทฯ
  คาดว่าในอนาคตน่าจะช่วยลดการพึ่งพาอุตสาหกรรมใดอุตสาหกรรมหนึ่งเพียงอุตสาหกรรมเดียวได้

5. ความเสี่ยงจากการความล่าช้าของโครงการก่อสร้าง

  บริษัทฯ มีความเสี่ยงในการรับภาระค่าใช้จ่ายที่เพิ่มขึ้นของโครงการหรือต้องจ่ายค่าเสียหาย
  ในกรณีที่มีความล่าช้าในการก่อสร้างโครงการ
  ซึ่งความล่าช้าของโครงการอาจมีสาเหตุมาจากเจ้าของโครงการ เช่น
  การเปลี่ยนแปลงแบบก่อสร้างและแบบติดตั้งอย่างกะทันหัน
  การขาดแคลนเงินทุนและสภาพคล่องของผู้ว่าจ้าง หรือ
  อาจมีสาเหตุจากความล่าช้าในการก่อสร้างของทีมงานบริษัทฯ เอง
  สำหรับความล่าช้าที่มีสาเหตุจากเจ้าของโครงการ บริษัทฯ
  จะมีความเสี่ยงในการต้องรับค่าใช้จ่ายที่เพิ่มขึ้นของโครงการ เช่น ค่าแรงงาน ค่าสาธารณูปโภค
  เป็นต้น อย่างไรก็ตาม บริษัทฯ
  สามารถจำกัดผลกระทบดังกล่าวได้โดยการบริหารกำลังคนและค่าใช้จ่ายในโครงการนั้น ๆ
  ให้เหมาะสมเมื่อมีเหตุการณ์ล่าช้า
  อีกทั้งพยายามที่จะชดเชยค่าใช้จ่ายที่เพิ่มขึ้นจากเจ้าของโครงการเท่าที่เป็นไปได้
  ซึ่งในอดีตบริษัทฯ สามารถตกลงกับเจ้าของโครงการได้

  ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ นั้น บริษัทฯ
  มีความเสี่ยงที่จะถูกเจ้าของโครงการเรียกร้องค่าเสียหาย
  การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องเครื่องมืออุปกรณ์ในการก่อสร้าง
  ความพร้อมและการพัฒนาในเรื่องความรู้ความสามารถของแรงงานและจำนวนของวิศวกรที่มีประสบการณ์ในการทำงานก่อสร้างเพื่อที่จะได้ดำเนินการก่อสร้างให้เสร็จทันตามกำหนดเวลา
  อย่างไรก็ตาม ที่ผ่านมา บริษัทฯ ไม่เคยมีประวัติความล่าช้าของงาน

6. ความเสี่ยงจากการเปลี่ยนแปลงของราคาวัสดุก่อสร้าง

  ในการดำเนินงานรับเหมาก่อสร้าง
  การเปลี่ยนแปลงของราคาวัสดุก่อสร้างสามารถส่งผลกระทบโดยตรงต่อต้นทุนการก่อสร้างและผลการดำเนินงานของบริษัทฯ
  การที่บริษัทฯ จะเข้าประกวดราคางานรับเหมา บริษัทฯ จะต้องกำหนดราคาค่าก่อสร้างที่แน่นอน
  ซึ่งกำหนดจากการคำนวณปริมาณและราคาของวัสดุก่อสร้างที่คาดว่าจะใช้ในการก่อสร้างนั้น ๆ
  ดังนั้น เมื่อบริษัทฯ เริ่มดำเนินการก่อสร้างแต่ราคาของวัสดุก่อสร้างที่ต้องใช้ปรับตัวสูงขึ้นภายหลัง
  ก็ส่งผลให้บริษัทไม่สามารถควบคุมต้นทุนการก่อสร้างให้ตรงตามงบประมาณที่ตั้งไว้ บริษัทฯ
  จึงมีความเสี่ยงต่อการเปลี่ยนแปลงของราคาวัสดุก่อสร้างซึ่งอาจจะมีผลกระทบต่อผลการดำเนินงาน
  อย่างไรก็ดี บริษัทฯ
  ได้ตระหนักถึงปัญหาดังกล่าวจึงมีการเสนอราคาโดยอิงราคาที่เสนอจากผู้จัดหาวัสดุก่อสร้าง
  ซึ่งผู้จัดหาวัสดุก่อสร้างหลักซึ่งเป็นต้นทุนส่วนใหญ่ของงาน เช่น เครื่องจักร ท่อก๊าซ วาล์ว เป็นต้น
  จะมีการยืนราคาเป็นระยะเวลาหนึ่ง ซึ่งครอบคลุมระยะเวลาที่จะสั่งซื้อจริงในกรณีที่บริษัทฯ
  ได้รับคัดเลือกจากการประกวดราคา นอกจากนี้ บริษัทฯ
  ไม่มีนโยบายในการเก็บวัสดุก่อสร้างไว้เป็นสินค้าคงคลังและไม่มีนโยบายในการเก็งกำไรในราคาของวัสดุก่อสร้าง

7. ความเสี่ยงจากการพึ่งพาผู้จัดจำหน่ายหรือผู้ผลิตสินค้า

  เนื่องจากบริษัทฯ มีรายได้หลักจากค่าก่อสร้าง ซึ่งส่วนใหญ่เกี่ยวข้องกับอุตสาหกรรมก๊าซธรรมชาติ
  ทำให้วัสดุหลักที่บริษัทฯ ใช้หรืองานที่รับเหมามักจะเกี่ยวข้องกับอุตสาหกรรมก๊าซธรรมชาติ
  และโดยปกติแล้วจะมีการกำหนดรายละเอียดตราสินค้าของวัสดุ (Vendors List)
  ในสัญญารับเหมาก่อสร้างที่กำหนดเป็นรายโครงการไป ซึ่งทำให้บริษัทฯ
  ต้องไปพึ่งพิงกับผู้จัดจำหน่ายหรือผู้ผลิตสินค้าน้อยรายตามที่กำหนดในสัญญา
  ดังนั้นหากผู้จัดจำหน่ายหรือผู้ผลิตสินค้าตั้งราคาสินค้าให้กับบริษัทฯ สูงกว่าคู่แข่งอาจทำให้บริษัทฯ
  ไม่สามารถชนะการประกวดราคางานหรือมีอัตรากำไรขั้นต้นที่ต่ำลง
  และกระทบต่อผลการดำเนินงานของบริษัทฯ ได้ อย่างไรก็ตาม โดยปกติแล้ว
  ผู้ว่าจ้างหรือเจ้าของโครงการมักจะไม่กำหนดสินค้าจากผู้ผลิตหรือผู้จัดจำหน่ายรายเดียว
  และบริษัทฯ
  เองมีความสัมพันธ์ที่ดีกับผู้จัดจำหน่ายหรือผู้ผลิตสินค้าในธุรกิจที่เกี่ยวข้องกับอุตสาหกรรมก๊าซธรรมชาติที่มักถูกกำหนดไว้ให้เป็นสินค้าในสัญญา
  จึงน่าจะทำให้บริษัทฯ มีอำนาจต่อรองได้ในระดับหนึ่ง

8.  ความเสี่ยงจากการมีผู้ถือหุ้นรายใหญ่และบริษัทที่เกี่ยวข้องประกอบกิจการที่คล้ายคลึงกัน

  บริษัทฯ มีบริษัท โรตารี่ ทีอาร์อีแอล พีทีอี จำกัด (Rotary Trel Pte Ltd.)
  บริษัทสัญชาติสิงคโปร์ เป็นผู้ถือหุ้นรายใหญ่ในสัดส่วนประมาณร้อยละ 30.00
  โดยบริษัทดังกล่าวถือหุ้นร้อยละ 100 โดยบริษัท โรตารี่ เอ็นจิเนียริ่ง จำกัด (Rotary
  Engineering Limited) ที่เป็นบริษัทจดทะเบียนในตลาดหลักทรัพย์สิงคโปร์
  และเป็นบริษัทที่ถือหุ้นทั้งทางตรงและทางอ้อมประมาณร้อยละ 74 ในบริษัท ไทยโรตารี่
  เอ็นจิเนียริ่ง จำกัด
  ซึ่งประกอบธุรกิจหลักในการให้บริการด้านวิศวกรรมและรับเหมาก่อสร้างคลังบรรจุเคมีภัณฑ์ในอุตสาหกรรมปิโตรเคมี
  ซึ่งอยู่ในอุตสาหกรรมเดียวกันกับบริษัทฯ โดยบริษัท โรตารี่ เอ็นจิเนียริ่ง จำกัด
  ได้ส่งตัวแทนซึ่งเป็นกรรมการผู้มีอำนาจลงนามผูกพันบริษัท ไทยโรตารี่ เอ็นจิเนียริ่ง จำกัด
  เข้ามาเป็นกรรมการผู้มีอำนาจลงนามผูกพันบริษัทฯ 2 ราย คือ นายโลห์ อิง คี
  และนางสาวจงกลณี ตันสุวรรณ รวมถึงส่งนายทัน เต๊ก เส็ง ผู้บริหารของบริษัท โรตารี่
  เอ็นจิเนียริ่ง จำกัด เข้ามาเป็นกรรมการในบริษัทฯ อีกรายหนึ่ง ทางบริษัท โรตารี่ เอ็นจิเนียริ่ง
  จำกัด จึงเป็นผู้มีส่วนได้เสียและมีอิทธิพลต่อการดำเนินงานของทั้ง 2 บริษัท
  และอาจก่อให้เกิดความขัดแย้งทางผลประโยชน์ในการบริหารงานเพื่อประโยชน์สูงสุดของบริษัทฯ
  ได้

  อย่างไรก็ตาม บริษัทฯ และบริษัท ไทยโรตารี่ เอ็นจิเนียริ่ง จำกัด มีความเชี่ยวชาญที่แตกต่างกัน
  โดยบริษัทฯ จะมีความเชี่ยวชาญในเรื่องที่เกี่ยวกับท่อและโครงสร้างเหล็ก ในขณะที่บริษัท
  ไทยโรตารี่ เอ็นจิเนียริ่ง จำกัด มีความเชี่ยวชาญในเรื่องที่เกี่ยวกับถังบรรจุเคมีภัณฑ์
  อีกทั้งกรรมการทั้ง 2 ท่านที่เป็นตัวแทนของบริษัท โรตารี่ เอ็นจิเนียริ่ง จำกัด
  และเป็นผู้บริหารของบริษัท ไทยโรตารี่ เอ็นจิเนียริ่ง จำกัด
  ได้มีการยื่นหนังสือแสดงสถานะและความจำนงต่อคณะกรรมการบริษัทว่า จะไม่เสนอคำแนะนำ
  หรือตัดสินใจในเรื่องที่อาจจะก่อให้เกิดความขัดแย้งทางผลประโยชน์ อีกทั้งทางบริษัท โรตารี่
  เอ็นจิเนียริ่ง จำกัด ยังส่งหนังสือแสดงเจตจำนงในการสนับสนุนบริษัทฯ
  ในการดำเนินธุรกิจตามทิศทางของบริษัทฯ
  โดยมีนโยบายบริหารงานที่สนับสนุนเกื้อกูลกันและไม่แข่งขันกัน (Combine but not compete)
  นอกจากนั้น บริษัทฯ ยังมีกลุ่มนางไพจิตร รัตนานนท์ ซึ่งเป็นผู้ถือหุ้นรายใหญ่
  รวมถึงผู้ถือหุ้นที่เป็นผู้บริหารรายอื่น คือ นายไพฑูรย์ โกสียรักษ์วงศ์ และนายนรินทร์
  หวังศรีวัฒนกุล ซึ่งคิดเป็นสัดส่วนรวมประมาณร้อยละ 33.34
  ที่น่าจะทำให้เกิดการถ่วงดุลในการบริหารงานได้

9. ความเสี่ยงทางด้านเงินทุนหมุนเวียน

  ธุรกิจรับเหมาก่อสร้างเป็นธุรกิจที่ต้องใช้ค่าใช้จ่ายในการก่อสร้างค่อนข้างสูง
  ขึ้นอยู่กับขนาดของโครงการก่อสร้าง ดังนั้น บริษัทฯ
  มีความจำเป็นที่จะต้องมีเงินทุนหมุนเวียนที่เพียงพอต่อปริมาณงานก่อสร้างในมือ
  และขนาดของโครงการก่อสร้างนั้น ๆ
  โดยเงินทุนหมุนเวียนดังกล่าวจะถูกใช้เพื่อการประกวดราคางาน ดำเนินการก่อสร้างในขั้นต้น
  และใช้เป็นหลักประกันค้ำประกันกับธนาคารสำหรับการออกหนังสือค้ำประกันต่าง ๆ
  และ/หรือการใช้วงเงินสินเชื่ออื่น ๆ ดังนั้น บริษัทฯ
  จึงมีความเสี่ยงหากมีเงินทุนหมุนเวียนไม่เพียงพอ บริษัทฯ
  อาจจะไม่สามารถจัดหางานก่อสร้างเพิ่มเติมได้
  หรืออาจจะไม่สามารถดำเนินการก่อสร้างให้แล้วเสร็จ ทำให้บริษัทฯ
  จะต้องเสียค่าปรับตามอัตราที่ระบุไว้ในสัญญารับเหมาก่อสร้าง ซึ่งในอดีต
  เงินทุนหมุนเวียนของโครงการที่เกี่ยวข้องกับอุตสาหกรรมท่อก๊าซธรรมชาติจะอยู่ที่ประมาณร้อยละ
  30 ของมูลค่างาน อย่างไรก็ตาม บริษัทฯ
  ได้ตระหนักถึงความเสี่ยงด้านเงินทุนหมุนเวียนดังกล่าวจึงมีการกำหนดนโยบายให้มีการบริหารสภาพคล่องของบริษัทฯ
  อย่างระมัดระวัง
  และพยายามกำหนดเงื่อนไขให้ระยะเวลาการจ่ายเงินต่อผู้จัดจำหน่ายสอดคล้องกับงวดการรับเงินจากเจ้าของโครงการ
  อีกทั้ง
  มีการเจรจากับทางสถาบันการเงินอย่างต่อเนื่องในการให้การสนับสนุนในด้านเงินทุนหมุนเวียนของแต่ละโครงการ
  (Project Financing) และบริษัทฯ
  ยังมีเงินทุนที่ได้จากการเสนอขายหุ้นต่อประชาชนเพื่อใช้เป็นเงินทุนหมุนเวียน ซึ่งทำให้บริษัทฯ
  มีฐานทุนที่แข็งแกร่ง และเพียงพอต่อการดำเนินธุรกิจต่อไปได้

10. ความเสี่ยงทางด้านอัตราแลกเปลี่ยน

  เนื่องจากวัสดุก่อสร้างที่บริษัทฯ ซื้อมักจะต้องมีการนำเข้ามาจากต่างประเทศ ทำให้บริษัทฯ
  มีความเสี่ยงในเรื่องอัตราแลกเปลี่ยน อีกทั้ง บริษัทฯ มีภาระผูกพันคงค้างอยู่เป็นจำนวนเงิน 2.3
  ล้านยูโร ณ วันที่ 31 ธันวาคม 2548 โดยบริษัทฯ
  ยังไม่ได้มีการทำสัญญาซื้อขายเงินตราแลกเปลี่ยนล่วงหน้าสกุลยูโรเพื่อป้องกันความเสี่ยงดังกล่าว
  ดังนั้น หากอัตราแลกเปลี่ยนของเงินสกุลบาทอ่อนค่าเมื่อเทียบกับเงินสกุลยูโร
  หรือเงินสกุลอื่นที่บริษัทฯ มีภาระอยู่ บริษัทฯ อาจเกิดความเสียหายได้มาก
  และกระทบต่อทั้งฐานะทางการเงินและกำไรสุทธิของบริษัทฯได้ โดยปกติบริษัทฯ
  จะเสนอราคาเข้าประมูลโครงการโดยการประมาณการค่าซื้อวัสดุก่อสร้างด้วยอัตราแลกเปลี่ยนที่สูงกว่าอัตราแลกเปลี่ยนในปัจจุบันอยู่แล้ว
  เพื่อป้องกันความเสี่ยงของอัตราแลกเปลี่ยน อย่างไรก็ตาม
  ในกรณีที่ความผันผวนของอัตราแลกเปลี่ยนมีมาก
  อาจทำให้ราคาที่เสนอไปมีความเป็นไปได้ที่จะต่ำกว่ามูลค่าของวัสดุก่อสร้างที่ซื้อมา โดยปัจจุบัน
  บริษัทฯ มีการติดตามการเคลื่อนไหวของเงินสกุลยูโรอย่างใกล้ชิด และเมื่อถึงเวลาที่ต้องเปิด
  L/C เพื่อชำระภาระผูกพัน บริษัทฯ
  จะมีการทำสัญญาซื้อขายเงินตราแลกเปลี่ยนล่วงหน้าเพื่อป้องกันความเสี่ยง

11. ความเสี่ยงด้านบุคลากร

  บริษัทฯ มีวิศวกรที่มีประสบการณ์และความเชี่ยวชาญเป็นทรัพยากรที่สำคัญ
  ทำหน้าที่เป็นผู้จัดการโครงการ หรือ
  วิศวกรโครงการรับผิดชอบในการควบคุมงานก่อสร้างให้เสร็จสมบูรณ์ บริษัทฯ
  จึงมีความเสี่ยงต่อการขาดแคลนวิศวกรดังกล่าวในการดำเนินงาน อย่างไรก็ตาม บริษัทฯ
  ได้จัดจ้างวิศวกรที่มีคุณสมบัติดังกล่าวในจำนวนที่เหมาะสมเป็นพนักงานประจำของบริษัทฯ
  ให้เพียงพอกับปริมาณก่อสร้างที่มีอยู่ และบริษัทฯ
  มีนโยบายสร้างความรักองค์กรของพนักงานให้มีบรรยากาศการทำงานเหมือนเป็นครอบครัว
  และมีการส่งบุคลากรไปอบรมอยู่เสมอ อีกทั้งบริษัทฯ
  อาจต้องมีการใช้พนักงานชั่วคราวที่เป็นพนักงานทั่วไป รวมถึงช่างเชื่อมเพิ่มเติมในกรณีที่บริษัทฯ
  ได้รับงานมากขึ้น โดยบริษัทฯ มีนโยบายในการควบคุมต้นทุนคงที่ (fixed cost)
  ให้ต่ำที่สุดที่ยังสามารถดำเนินธุรกิจได้อย่างมีประสิทธิภาพ จึงมีการจ้างพนักงานเท่าที่จำเป็น
  ดังนั้น บริษัทฯ
  อาจประสบปัญหาไม่สามารถหาช่างเชื่อมชั่วคราวให้เพียงพอได้หากมีการได้รับงานมาก
  อย่างไรก็ตาม จากการที่บริษัทฯ มีงานเข้ามาอย่างต่อเนื่องทำให้บริษัทฯ
  มีการจ้างช่างเชื่อมชั่วคราวได้อย่างต่อเนื่อง อีกทั้งบริษัทฯ มีการตั้งหน่วยงานสนับสนุน
  (Standby Team) ซึ่งมีช่างเชื่อมอยู่จำนวนหนึ่งเพื่อใช้ในเหตุการณ์ฉุกเฉิน เช่น
  กรณีช่างเชื่อมรายวันไม่สามารถมาทำงานได้ จึงน่าจะทำให้ลดความเสี่ยงลงได้ในระดับหนึ่ง

12. ความเสี่ยงจากการไม่ได้รับชำระค่าก่อสร้าง

  บริษัทฯ มีรายได้หลักจากค่าก่อสร้างที่เป็นงานรับเหมาก่อสร้าง ดังนั้น บริษัทฯ
  จึงมีความเสี่ยงหากเจ้าของโครงการหรือคู่สัญญาดังกล่าวประสบกับปัญหาทางการเงินและไม่สามารถชำระค่าก่อสร้างได้
  ซึ่งอาจจะมีผลกระทบต่อสภาพคล่องของบริษัทฯ และอาจจะมีผลกระทบต่อผลการดำเนินงานได้
  อย่างไรก็ตาม บริษัทที่เกี่ยวข้องกับธุรกิจก๊าซธรรมชาติ มักจะเป็นบริษัทที่ค่อนข้างใหญ่
  และมีชื่อเสียง ซึ่งน่าจะทำให้ความเสี่ยงดังกล่าวมีต่ำ และบริษัทฯ
  ได้ตระหนักถึงความเสี่ยงดังกล่าว ดังนั้น
  ในการขยายงานออกไปยังธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
  จึงมีการพิจารณารับงานก่อสร้างจากเจ้าของโครงการหรือคู่สัญญาที่มีสถานะทางการเงินที่มั่นคงเท่านั้น
  โดย ณ วันที่ 31 ธันวาคม 2548 บริษัทฯ มียอดลูกหนี้การค้าสุทธิหลังหักค่าเผื่อหนี้สงสัยจะสูญ
  เท่ากับ 92.3 ล้านบาท ซึ่งลูกหนี้ร้อยละ 43.7
  เป็นลูกหนี้ที่ยังไม่ครบกำหนดชำระและที่ค้างชำระไม่เกิน 30 วัน ร้อยละ 33.98
  เป็นลูกหนี้ที่ค้างชำระระหว่าง 30 ถึง 60 วัน และร้อยละ 22.32
  เป็นลูกหนี้การค้าค้างชำระมากกว่า 60 วัน ซึ่งโดยลักษณะธุรกิจของบริษัทฯ
  มีความเป็นไปได้ที่ลูกค้าจะมีการค้างชำระได้ถึง 60 วัน
  เนื่องจากในบางกรณีลูกค้าจะต้องไปเรียกเก็บค่าบริการจากเจ้าของโครงการอีกทีหนึ่ง
  ซึ่งเมื่อได้รับค่าบริการแล้วจึงจะทำการจ่ายให้กับบริษัทฯ

ฐานะการเงินและผลการดำเนินงาน (สามารถดูรายละเอียดฐานะการเงินและผลการดำเนินงาน
ได้ในหัวข้อที่ 12 ในส่วนที่ 2 เรื่อง ฐานะการเงินและผลการดำเนินงาน)

ผลการดำเนินงาน

ธุรกิจหลักของบริษัทฯ เป็นธุรกิจก่อสร้างและติดตั้งระบบวิศวกรรม
ซึ่งลักษณะการทำงานอยู่ในรูปแบบโครงการ
ปัจจัยที่เป็นตัวกำหนดความสำเร็จของธุรกิจจึงอยู่ที่การควบคุมงานให้มีประสิทธิภาพ
มีต้นทุนตามแผนที่วางไว้ และ เสร็จทันกำหนดเวลา

สำหรับปี 2548 ถือได้ว่าเป็นปีที่บริษัทฯ มีผลการดำเนินงานเติบโตอย่างมีนัยสำคัญ
ทั้งด้านรายได้และกำไรสุทธิ กล่าวคือ บริษัทฯ มีรายได้รวม 509.3 ล้านบาท สูงกว่าปี 2547
ที่มีรายได้รวม 127.9 ล้านบาท ถึงร้อยละ 298.09 เกิดจากการที่บริษัทฯ ได้รับงานโครงการใหญ่
3 โครงการ คือ โครงการติดตั้งตั้งระบบวิศวกรรมและก่อสร้างโรงงานจากบริษัท ไทย
อินซินเนอเรท เซอร์วิส จำกัด (WS Recovery Boiler Project) ที่มีมูลค่างาน 515 ล้านบาท
และโครงการวางท่อก๊าซธรรมชาติจากปตท. 2 โครงการใหญ่ คือ โครงการ Knock-out Drum
Phase II ที่มีมูลค่างาน 126.5 ล้านบาท
และโครงการวางท่อก๊าซธรรมชาติวังน้อย-แก่งคอยซึ่งดำเนินการรับเหมาก่อสร้างโครงการโดยกิจการร่วมค้า
CPP-TRC มูลค่าโครงการ 2,200 ล้านบาท โดยบริษัทฯ ได้รับเหมาช่วงงาน มูลค่า 220
ล้านบาทจากกิจการร่วมค้า ซึ่งในปี 2548 บริษัทฯ มีการรับรู้รายได้จาก 3
โครงการรวมกันประมาณ 382.4 ล้านบาท คิดเป็นร้อยละ 75.89
ของรายได้จากการให้บริการทั้งหมด และส่งผลให้กำไรสุทธิของปี 2548 เท่ากับ 30.7 ล้านบาท
เพิ่มขึ้นจาก 8.3 ล้านบาทในปี 2547 คิดเป็นอัตราการเพิ่มขึ้น ร้อยละ 270.62

รายได้ของบริษัทฯ ส่วนใหญ่มาจากรายได้จากการให้บริการและรายได้ค่าบริหารจัดการ โดยในปี
2546 - 2548 รายได้ส่วนดังกล่าวมีสัดส่วนประมาณร้อยละ 97-99 ของรายได้รวม โดยในปี
2547 รายได้จากการให้บริการและรายได้ค่าบริหารจัดการเท่ากับ 124.1 ล้านบาท
ใกล้เคียงกับรายได้จากการให้บริการในปี 2546 ที่เท่ากับ 124.8 ล้านบาท
โดยรายได้หลักของบริษัทฯ ยังคงมาจากการให้บริการติดตั้งท่อก๊าซธรรมชาติให้กับบริษัท ปตท.จำกัด
(มหาชน) โดยในปี 2547 คิดเป็นสัดส่วนเท่ากับร้อยละ 31.61 ของรายได้รวมของบริษัทฯ
ในขณะที่ปี 2548 บริษัทฯ มีรายได้จากการให้บริการและค่าบริหารจัดการเท่ากับ 503.8 ล้านบาท
เพิ่มขึ้นร้อยละ 318.67 เมื่อเทียบกับปีที่แล้ว ซึ่งในช่วงต้นปี 2548 บริษัทฯ
ได้งานโครงการใหม่จากธุรกิจติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
นั่นคือ โครงการติดตั้งระบบวิศวกรรมและก่อสร้างโรงงานจากบริษัท ไทย อินซินเนอเรท เซอร์วิส
จำกัด (โครงการ WS Recovery Boiler Project) ซึ่งมีมูลค่าโครงการประมาณ 515.0
ล้านบาท ซึ่งบริษัทฯ มีการรับรู้รายได้จากโครงการดังกล่าว 264.1 ล้านบาท คิดเป็นร้อยละ
51.85 ของรายได้รวม ทำให้สัดส่วนรายได้จากกลุ่มบริษัท ปตท.จำกัด (มหาชน)
ซึ่งรวมถึงงานที่รับเหมาช่วงมาจากกิจการร่วมค้า CPP-TRC ลดลงเหลือร้อยละ 25.48
ของรายได้รวม

ปี 2548 บริษัทฯ มีกำไรขั้นต้นเท่ากับ 79.6 ล้านบาท โดยคิดเป็นอัตรากำไรขั้นต้นเท่ากับร้อยละ
15.80 ซึ่งลดลงจากปีก่อน ๆ สาเหตุเกิดจากการที่บริษัทฯ
เริ่มเข้าสู่ธุรกิจการก่อสร้างในโรงงานในอุตสาหกรรมปิโตรเคมีเป็นครั้งแรก ทำให้บริษัทฯ
กำหนดอัตรากำไรขึ้นต้นสำหรับโครงการดังกล่าวต่ำกว่าอัตรากำไรขั้นต้นในธุรกิจเดิมของบริษัทฯ
ประกอบกับงานของโครงการดังกล่าวมีมูลค่างานสูง นอกจากนั้นในช่วงต้นปี 2548 บริษัทฯ
มีการรับงานงานเขียนแบบแอร์, ไฟฟ้า, ฟิล์มจากบริษัท ไอ อี เอ็ม ซี จำกัด
ซึ่งงานดังกล่าวไม่ใช่ธุรกิจหลักของบริษัทฯ
หากพิจารณาให้รายได้จากงานดังกล่าวไม่ใช่รายได้จากการให้บริการ โดยหักรายได้ทั้งจำนวน 2.6
ล้านบาทออกจากรายได้และกำไรขั้นต้น
จะทำให้รายได้จากการให้บริการและค่าบริหารจัดการของบริษัทฯ และกำไรขั้นต้นในปี 2548
ลดลงเหลือเท่ากับ 501.2 ล้านบาท และ 77.0 ล้านบาท ตามลำดับ
หรือคิดเป็นอัตรากำไรขั้นต้นเท่ากับร้อยละ 15.37 ซึ่งอัตรากำไรขั้นต้นของ 3 โครงการใหญ่ คือ
โครงการติดตั้งตั้งระบบวิศวกรรมและก่อสร้างโรงงานจากบริษัท ไทย อินซินเนอเรท เซอร์วิส
จำกัด (WS Recovery Boiler Project) โครงการ Knock-out Drum Phase II
และงานรับเหมาช่วงจากกิจการร่วมค้า ในโครงการวางท่อก๊าซธรรมชาติวังน้อย-แก่งคอย
ที่มีการรับรู้รายได้รวมทั้งสิ้น 382.4 ล้านบาท จะเท่ากับร้อยละ 14.08 ส่วนโครงการอื่น ๆ
รวมกันจะมีอัตรากำไรขั้นต้นเท่ากับร้อยละ 21.22

บริษัทฯ มีกำไรจากการดำเนินงานปี 2548 เท่ากับ 44.3 ล้านบาท
หรือคิดเป็นอัตรากำไรจากการดำเนินงานร้อยละ 8.79 สาเหตุที่อัตรากำไรจากการดำเนินงานในปี
2548 ลดต่ำลงเนื่องจากสัดส่วนรายได้จากงานปิโตรเคมีซึ่งเป็นงานที่มีอัตรากำไรขั้นต้นต่ำสูงขึ้น
ประกอบกับต้นทุนวัสดุและค่าแรงสูงขึ้น ค่าใช้จ่ายในการขายและการบริหารเพิ่มขึ้นร้อยละ 118.46
นอกจากนั้นหากไม่รวมรายได้จากงานเขียนแบบแอร์, ไฟฟ้า, ฟิล์มจากบริษัท ไอ อี เอ็ม ซี จำกัด
ซึ่งไม่ใช่ธุรกิจหลักของบริษัทฯ จะทำให้กำไรจากการดำเนินงาน ปี 2548 ลดลงเหลือเท่ากับ 41.7
ล้านบาท หรือคิดเป็นอัตรากำไรจากการดำเนินงานเท่ากับร้อยละ 8.27

ในปี 2548 บริษัทฯ มีอัตรากำไรสุทธิลดลงเล็กน้อยเป็นร้อยละ 6.03
เนื่องจากเหตุผลที่ได้กล่าวมาแล้ว และหากไม่พิจารณารวมรายได้จากงานเขียนแบบแอร์, ไฟฟ้า,
ฟิล์มจากบริษัท ไอ อี เอ็ม ซี จำกัด ซึ่งงานดังกล่าวไม่ใช่ธุรกิจหลักของบริษัทฯ
โดยหักรายได้ดังกล่าวหลังหักอัตราภาษีร้อยละ 30 ออกจากกำไรสุทธิ จะทำให้กำไรสุทธิ ปี 2548
ลดลงเหลือเท่ากับ 28.9 ล้านบาท หรือคิดเป็นอัตรากำไรสุทธิเท่ากับร้อยละ 5.70

อัตราผลตอบแทนต่อผู้ถือหุ้น

บริษัทฯ มีการจ่ายปันผลในปี 2547 จำนวน 18 ล้านบาทให้กับผู้ถือหุ้นเดิม
ส่วนหนึ่งเพื่อให้ผู้ถือหุ้นเดิมนำมาชำระเป็นเงินค่าเพิ่มทุนจำนวน 20 ล้านบาท และ
ที่ประชุมคณะกรรมการบริษัทฯ ครั้งที่ 1/2549 เมื่อวันที่ 23 กุมภาพันธ์ 2549
ได้มีมติจ่ายเงินปันผลสำหรับผลการดำเนินงานปี 2548 ในอัตราหุ้นละ 0.10 บาท
คิดเป็นอัตราการจ่ายเงินปันผลร้อยละ 51.43 ของกำไรสุทธิหลังจากหักภาษีและสำรองตามกฎหมาย
ซึ่งสูงกว่านโยบายที่กำหนดไว้ที่อัตราร้อยละ 40
ของกำไรสุทธิหลังจากหักภาษีและสำรองตามกฎหมาย การประชุมสามัญผู้ถือหุ้น ประจำปี 2549
เพื่ออนุมัติการจ่ายเงินปันผลกำหนดเป็นวันที่ 26 เมษายน 2549 และวันจ่ายเงินปันผลคือวันที่ 25
พฤษภาคม 2549

ฐานะการเงิน

ตามงบการเงิน ปี 2548 สิ้นสุดวันที่ 31 ธันวาคม 2548 บริษัทฯ มีสินทรัพย์รวมทั้งสิ้น 447.0
ล้านบาท เพิ่มขึ้น 374.9 ล้านบาท จากปี 2547 หรือคิดเป็นการเพิ่มขึ้นถึงร้อยละ 520.0
โดยสาเหตุหลักมาจากการเพิ่มทุนจดทะเบียนและชำระแล้ว 3 ครั้ง ในปี 2548
ทำให้ได้เงินสุทธิรวมทั้งสิ้น 132.2 ล้านบาท ซึ่งทำให้บริษัทฯมีเงินทุนหมุนเวียนมากขึ้น
รวมถึงลูกหนี้และรายได้ที่ยังไม่เรียกชำระที่เพิ่มขึ้นจากโครงการใหญ่ 3 โครงการ คือ โครงการ
WS Recovery Boiler Project โครงการ Knock-out Drum Phase II
และโครงการวังน้อย-แก่งคอย โดยลูกหนี้การค้าสุทธิและรายได้ที่ยังไม่เรียกชำระเพิ่มขึ้นจาก 17.8
ล้านบาท และ 12.6 ล้านบาท ในปี 2547 เป็น 92.3 ล้านบาท และ 70.9 ล้านบาท ตามลำดับ

จากลักษณะธุรกิจของบริษัทฯ หนี้สินส่วนใหญ่ของบริษัทฯ จะอยู่ในรูปของเจ้าหนี้การค้า
ต้นทุนงานที่ยังไม่ถึงกำหนดชำระ และค่าใช้จ่ายค้างจ่าย สำหรับในปี 2548 จากการที่บริษัทฯ
มีงานจากโครงการใหญ่ 3 โครงการ ทำให้บริษัทฯ
มีเจ้าหนี้การค้าและต้นทุนงานที่ยังไม่ถึงกำหนดชำระเพิ่มขึ้นมาก
และมีรายการเงินรับล่วงหน้าจากกิจการที่เกี่ยวข้องกันตามสัญญาก่อสร้าง คือ
เงินรับล่วงหน้าจากกิจการร่วมค้า CPP-TRC จำนวน 41.0 ล้านบาท
นอกจากนั้นแล้วยังมีการเช่าซื้อยานพาหนะ ทำให้หนี้สินรวมของบริษัทฯ เพิ่มเป็น 235.82 ล้านบาท

สภาพคล่อง

ในปี 2548 จากการที่บริษัทฯ มีรายได้จากการให้บริการเพิ่มขึ้นอย่างมีนัยสำคัญ ทำให้บริษัทฯ
ต้องมีการใช้เงินทุนหมุนเวียนที่เพิ่มขึ้น
เพื่อใช้ในการบริหารลูกหนี้การค้าและรายการสินทรัพย์หมุนเวียนอีกหลายรายการ ซึ่งบริษัทฯ
มีการจัดหาเงินดังกล่าวส่วนหนึ่งจากเจ้าหนี้การค้าซึ่งเพิ่มขึ้นตามยอดซื้อที่เพิ่มขึ้น
อีกส่วนหนึ่งจากการเงินเพิ่มทุน
รวมทั้งมีการจัดหาเงินทุนหมุนเวียนในรูปเงินกู้จากธนาคารพาณิชย์เป็นรายโครงการ (Project
Financing) ทั้งนี้ จากลักษณะของธุรกิจของบริษัทฯ
ที่มักจะมีการจัดหาเงินทุนหมุนเวียนเป็นรายโครงการ
ค่าใช้จ่ายดอกเบี้ยส่วนใหญ่จึงถูกคำนวณเป็นต้นทุนของโครงการ ทำให้ดอกเบี้ยจ่ายของบริษัทฯ ในปี
2545-2548 ค่อนข้างต่ำซึ่งเป็นไปตามลักษณะธุรกิจปกติของบริษัทฯ
ซึ่งจะมีภาระดอกเบี้ยจ่ายต่ำไม่ว่าจะมีงานหรือไม่ ในขณะที่ภาระผูกพันของบริษัทฯ
จะแปรผันตามมูลค่างานที่ได้รับ ทำให้บริษัทฯ มักมีภาระผูกพันสูงขึ้นเมื่อมีงานมาก
และภาระผูกพันลดลงเมื่อมีงานน้อย ซึ่งโดยปกติ บริษัทฯ
จะมีการบริหารกระแสเงินสดให้สอดคล้องกับภาระผูกพันจากการจัดหาเงินทุนหมุนเวียนเป็นรายโครงการ
ทำให้บริษัทฯ ไม่มีปัญหาสภาพคล่องมากนัก

ระยะเวลาเก็บหนี้เฉลี่ยของบริษัทฯ ในปี 2547 อยู่ที่ประมาณ 96.44 วัน
ซึ่งเป็นไปตามลักษณะธุรกิจของบริษัทฯ เนื่องจากรายได้ของบริษัทฯ
จะคำนวณตามความคืบหน้าของงาน (Percentage of Completion)
ในขณะที่การเรียกเก็บเงินจากลูกค้าจะเป็นไปตามข้อกำหนดตามสัญญาซึ่งเป็นไปได้ทั้งการวัดความคืบหน้าของงานเป็นรายเดือน
(Monthly Progress) หรือ จุดที่จะทำการเรียกชำระได้ตามข้อกำหนดในสัญญา (Milestone
Collection Period) สำหรับในปี 2548 บริษัทฯ มีระยะเวลาเก็บหนี้เฉลี่ยลดลงเป็น 39.46
วัน และมีระยะเวลาชำระหนี้เฉลี่ยของบริษัทฯ เท่ากับ 61.36 วัน เพิ่มขึ้นเมื่อเทียบกับปี 2547
ที่เท่ากับ 45.29 วันซึ่งเกิดจากการที่บริษัทฯ เริ่มมีงานโครงการที่ใหญ่ขึ้น ทำให้บริษัทฯ
สามารถยังคงได้รับเครดิตเทอมที่ดีขึ้นจากการสั่งซื้อสินค้า หรือการว่าจ้างผู้รับเหมา อย่างไรก็ตาม
เนื่องจากลักษณะธุรกิจของบริษัทฯ ทำให้มีการรับรู้รายได้แต่ยังไม่มีการเรียกชำระเงินบางส่วน
ทำให้แยกรายการดังกล่าวออกมาไม่ได้นับเป็นลูกหนี้การค้า จึงอาจทำให้ยอดลูกหนี้การค้าต่ำไป
ดังนั้นหากพิจารณารวมรายได้ที่ยังไม่เรียกชำระเข้ากับลูกหนี้การค้า
จะทำให้ระยะเวลาการเก็บหนี้เฉลี่ยของบริษัทฯ เท่ากับ 115.19 วัน และ 69.30 วัน สำหรับปี
2547 และ 2548 ตามลำดับ

บริษัทฯ มีอัตราส่วนสภาพคล่องที่ 2.03 เท่าในปี 2547 และ 1.73 เท่าในปี 2548
โดยอัตราส่วนสภาพคล่องของบริษัทฯ จะเปลี่ยนไปตามปริมาณงานที่ได้รับ ซึ่งหากมีปริมาณงานน้อยลง
อัตราส่วนสภาพคล่องจะมีค่าเพิ่มขึ้น เนื่องจากการลดลงของสินทรัพย์หมุนเวียน ซึ่งได้แก่
ลูกหนี้การค้า และรายได้ที่ยังไม่ได้เรียกชำระ และการลดลงของหนี้สินหมุนเวียน ซึ่งได้แก่
เจ้าหนี้การค้า และต้นทุนงานที่ยังไม่ถึงกำหนดชำระ ในปริมาณเท่า ๆ กัน
ในทางกลับกันอัตราส่วนสภาพคล่องจะมีค่าลดลง ถ้าบริษัทฯ ได้รับงานมากขึ้น
โดยอัตราส่วนสภาพคล่องใน ปี 2548 ที่ลดลงจากปี 2547 เกิดจากขยายตัวของธุรกิจของบริษัทฯ
จากการได้งานโครงการใหญ่ 3 โครงการเข้ามาทำให้มีการเพิ่มขึ้นของลูกหนี้การค้า
และรายได้ที่ยังไม่ได้เรียกชำระ พอ ๆ กับการเพิ่มขึ้นของเจ้าหนี้การค้า
และต้นทุนงานที่ยังไม่ถึงกำหนดชำระ อย่างไรก็ตาม บริษัทฯ
มีการระมัดระวังในการบริหารสภาพคล่องของบริษัทฯ และการที่อัตราส่วนดังกล่าวยังมีค่ามากกว่า 1
เท่า แสดงถึงความมีสภาพคล่องของบริษัทฯ ที่ยังมีเพียงพอที่จะชำระหนี้ระยะสั้นของบริษัทฯ

สำหรับอัตราส่วนสภาพคล่องหมุนเร็วของบริษัทฯ ในปี 2546-2548 มีค่าใกล้เคียงกัน เท่ากับ 1.38
เท่า 1.36 เท่า และ 1.38 เท่าตามลำดับ
ซึ่งเป็นไปตามการบริหารกระแสเงินสดและสภาพคล่องของบริษัทฯ อย่างไรก็ตาม
เนื่องจากลักษณะธุรกิจของบริษัทฯ ทำให้มีการรับรู้รายได้แต่ยังไม่มีการเรียกชำระเงินบางส่วน
ทำให้แยกรายการดังกล่าวออกมาไม่ได้นับเป็นลูกหนี้การค้า จึงอาจทำให้ยอดลูกหนี้การค้าต่ำไป
ดังนั้นหากพิจารณารวมรายได้ที่ยังไม่เรียกชำระเข้ากับลูกหนี้การค้า
จะทำให้อัตราส่วนสภาพคล่องหมุนเร็วของบริษัทฯ เท่ากับ 1.89 เท่า และ 1.68 เท่า สำหรับปี
2547 และปี 2548 ตามลำดับ

แหล่งที่มาของเงินทุน

บริษัทฯ จัดหาเงินทุนโดยใช้เงินทุนจากเงินทุนหมุนเวียน กล่าวคือ
ใช้เครดิตที่ได้จากเจ้าหนี้การค้าเพื่อสนับสนุนเงินทุนหมุนเวียนที่ต้องลงทุนในลูกหนี้การค้า
และสินทรัพย์หมุนเวียนอื่น นอกจากนี้ยังอาศัยเงินทุนจากส่วนของผู้ถือหุ้น
และจากเงินกู้จากธนาคารพาณิชย์ในรูปแบบ Project Finance โดยบริษัทฯ
มีสัดส่วนหนี้สินต่อส่วนของผู้ถือหุ้นเพิ่มขึ้นจาก 0.49 เท่า ในปี 2547 เป็น 1.12 เท่าในปี 2548
จากการเพิ่มขึ้นของเจ้าหนี้การค้าและต้นทุนงานที่ยังไม่ถึงกำหนดชำระ โดยหนี้สินส่วนใหญ่ร้อยละ 61
ของบริษัทฯ เป็นเจ้าหนี้การค้าและและต้นทุนงานที่ยังไม่ถึงกำหนดชำระ